2. ปัจจัยความเสี่ยง

ปัจจัยที่มีผลกระทบต่อการดำเนินธุรกิจของบริษัทฯ เช่น
ราคาน้ำมันซึ่งมีผลต่อต้นทุนการขนส่งและกระจายสินค้า ราคาวัตถุดิบโดยเฉพาะน้ำตาลทราย ค่าแรง
และอัตราภาษีสรรพสามิตที่เพิ่มขึ้นมีผลต่อต้นทุนการผลิต นอกจากนี้ปัจจัย อื่นๆ
ที่มีผลกระทบต่อยอดขายและรายได้ เช่นความไม่แน่นอนของภาวะเศรษฐกิจ
ความวุ่นวายทางการเมือง ความเชื่อมั่นและการใช้จ่ายของผู้บริโภค
ล้วนมีผลต่อการดำเนินธุรกิจของบริษัทฯ ซึ่งสามารถประเมินได้ดังนี้

ความเสี่ยงในการประกอบธุรกิจ
มีปัจจัยความเสี่ยงหลายด้านที่ส่งผลต่อการเติบโตของธุรกิจและการสร้างกำไรอย่างยั่งยืน

น้ำตาลทราย เป็นวัตถุดิบหลักในการผลิตเครื่องดื่มของบริษัทฯ
ซึ่งเป็นผลิตผลทางการเกษตรซึ่งรัฐบาลควบคุมและกำกับดูแล การปรับราคาน้ำตาลทราย
ขึ้นกิโลกรัมละ 5 บาทตั้งแต่เดือนพฤษภาคม 2551
ซึ่งเป็นราคาที่สูงกว่าตลาดโลกมีผลกระทบอย่างมากต่อต้นทุนสินค้าและผลประกอบการของบริษัทฯ
ในอีกด้านหนึ่ง ราคาน้ำตาลทรายในตลาดโลกในปี 2552
มีการปรับตัวสูงขึ้นกว่าการปรับราคาในประเทศ
สืบเนื่องจากผลผลิตน้ำตาลในตลาดโลกลดลงเป็นปัจจัยที่สร้างความกังวลเกี่ยวกับภาวะการขาดแคลนน้ำตาลทรายในอนาคต
หากสถานการณ์โลกยังคงดำเนินเช่นนี้ต่อไป

ราคาน้ำมันดีเซล เป็นปัจจัยความเสี่ยงภายนอกอีกปัจจัยหนึ่งซึ่งมีการผันผวนตามตลาดโลก
ส่งผลกระทบโดยตรงต่อต้นทุนการขนส่งและการจัดจำหน่ายสินค้าของบริษัทฯ
และยังส่งผลในทางอ้อมให้ราคาวัตถุดิบและบรรจุภัณฑ์ หลายชนิดขยับตัวตามขึ้นด้วย
เช่นขวดพลาสติกพีอีที กระป๋อง และฝาจุกจีบ ทั้งนี้ บริษัทฯ
ได้ดำเนินมาตรการเพื่อลดความเสี่ยงดังกล่าว
ด้วยการนำมาตรการลดการใช้น้ำมันดีเซลมาตั้งเป็นดัชนีวัดผลการทำงาน
และมีการใช้พลังงานทางเลือกอื่นๆ ซึ่งมีทีมพนักงานคอยติดตามดูแลอย่างใกล้ชิด

การปรับค่าครองชีพให้พนักงานตามอัตราค่าแรงขั้นต่ำที่รัฐบาลประกาศทำให้ต้นทุนการผลิตและดำเนินการของบริษัทฯ
เพิ่มสูงขึ้น

ความต้องการของผู้บริโภคที่หันไปนิยมดื่มเครื่องดื่มไม่อัดลมและน้ำผลไม้อื่นๆ มากขึ้น บริษัทฯ
จึงตอบสนองความต้องการของผู้บริโภคด้วยการเพิ่มผลิตภัณฑ์และนวัตกรรมต่างๆ ออกสู่ท้องตลาด
รวมถึงการออกแบบบรรจุภัณฑ์ เพื่อให้เป็นไปตามกระแสความนิยมของตลาด เช่น
การออกบรรจุภัณฑ์ใหม่ และการออกเครื่องดื่มรสใหม่ ได้แก่ เป๊ปซี่ กรีน มิรินด้า ซุปเปอร์เลมอน
มิรินด้า สกายเบอร์รี่ และการออกผลิตภัณฑ์ขนาดใหม่ ได้แก่ 460 ม.ล. 480 ม.ล. 1.2 ลิตร
และ 1.5 ลิตร

นอกจากผลกระทบจากปัจจัยที่กล่าวถึงข้างต้นแล้ว
ปัจจัยเสี่ยงอีกประการหนึ่งที่มีผลต่อการดำเนินการและการลงทุนของบริษัทฯ ก็คือ
การเปลี่ยนแปลงนโยบายของรัฐบาล เช่น การปรับฐานการจัดเก็บภาษี การควบคุมราคา
รวมถึงการออกกฎข้อบังคับในการทำธุรกิจและอุตสาหกรรมต่างๆ เป็นต้น
เพื่อเป็นการบรรเทาผลกระทบจากปัจจัยข้างต้น บริษัทฯ ได้ดำเนินมาตรการในการตัดลดค่าใช้จ่าย
ปรับเปลี่ยนและพัฒนากระบวนการทำงาน
เพื่อให้เกิดประสิทธิภาพและประสิทธิผลในการทำงานที่ดียิ่งขึ้นทั่วทั้งองค์กร

ความเสี่ยงเกี่ยวกับการผลิต
จากการที่อุตสาหกรรมผลิตเครื่องดื่มเป็นธุรกิจที่ต้องลงทุนสูงในการก่อสร้างโรงงาน
รวมทั้งเครื่องจักรอุปกรณ์ที่เกี่ยวข้องกับการผลิต ซึ่งบริษัทฯ
จะต้องอาศัยยอดการผลิตที่ค่อนข้างสูงและมีประสิทธิผล จึง ถึงจุดคุ้มทุน นอกจากนี้
การที่เครื่องดื่มน้ำอัดลมเป็นสินค้าที่มีฤดูการจำหน่าย โดยมียอดความต้องการสูงในช่วงฤดูร้อน
ฝ่ายบริหารจึงจำเป็นอย่างยิ่งที่จะต้องวางแผนการผลิตและการลงทุนในเครื่องจักรอุปกรณ์การผลิตอย่างระมัดระวัง
มิฉะนั้น จะประสบกับภาวะกำลังการผลิตอาจไม่เพียงพอในช่วงฤดูร้อน
และมีกำลังการผลิตเหลือเกินความต้องการในช่วงเวลาอื่นๆ ได้ นอกจากนี้
การเติบโตอย่างรวดเร็วของยอดการจำหน่ายน้ำดื่มคริสตัล ทำให้บริษัทฯ
เพิ่มการลงทุนในเครื่องจักรการผลิตเพื่อให้เพียงพอกับความต้องการ

โดยในช่วง 5 ปีที่ผ่านมานี้ บริษัทฯ ได้ลงทุนเครื่องบรรจุน้ำอัดลมสำหรับบรรจุภัณฑ์ประเภทคืนขวด 2
เครื่อง และเครื่องบรรจุน้ำดื่มในขวดพีอีทีอีก 2 เครื่องที่โรงงานชลบุรีและโรงงานสุราษฎร์ธานี

ความเสี่ยงด้านการบริหารและการจัดการ เนื่องจากการจัดจำหน่ายเครื่องดื่ม
และน้ำอัดลมโดยรวมยังเป็นการขายตรงให้กับลูกค้า และผู้บริโภคเป็นส่วนใหญ่
จึงต้องอาศัยความรวดเร็ว ความสม่ำเสมอในการให้บริการ
รวมทั้งการเสนอรายการสมนาคุณและผลตอบแทนสูงสุดกับลูกค้า
บริษัทฯจึงติดตามความเคลื่อนไหวของผู้ผลิตรายอื่นๆ เพื่อปรับตัวให้ทันกับการเปลี่ยนแปลงในตลาด
บริษัทฯ ต้องมีเครือข่ายการจัดจำหน่ายที่มีประสิทธิภาพ และมีพนักงานขายที่ขยันขันแข็ง
มีความชำนาญ และไหวพริบสูง การพัฒนาบุคลากร การรักษาบุคลากรในองค์กร
รวมทั้งการจูงใจให้พนักงานมีกำลังใจในการทำงาน จึงเป็นความท้าทายที่สำคัญอันหนึ่งของบริษัทฯ

นอกจากนี้ ความสำเร็จในธุรกิจของบริษัทฯ ยังต้องอาศัยการมีแผนงานที่แน่ชัด
และฐานข้อมูลที่ถูกต้อง และเป็นปัจจุบันเพื่อเป็นเครื่องมือในการตัดสินใจของผู้บริหาร บริษัทฯ
มีการลงทุนในระบบสารสนเทศ และอบรมบุคลากรอย่างต่อเนื่อง
เพื่อให้เกิดความชำนาญในการดำเนินงานให้เกิดประสิทธิภาพ สอดคล้องกับความต้องการของบริษัทฯ
และสภาพการแข่งขันในตลาดที่เปลี่ยนแปลงไป

ความเสี่ยงทางด้านการเงิน

การให้สินเชื่อและการเรียกชำระหนี้
จากวิกฤตการณ์ทางการเงินที่ส่งผลกระทบต่อเศรษฐกิจของประเทศ
ต่าง ๆ รวมถึงประเทศไทย เป็นผลให้ธุรกิจหลายรายต้องประสบภาวะขาดทุนหรือกำไรลดลง
ธุรกิจบางรายต้องมีการปลดพนักงานหรือปิดกิจการลง
ในภาวะการณ์ดังกล่าวบริษัทฯต้องเพิ่มความระมัดระวังในการให้สินเชื่อ
และมีการติดตามการเรียกชำระเงินจากลูกหนี้ของบริษัทฯ อย่างใกล้ชิด บริษัทฯ
มีการดำเนินนโยบายการให้สินเชื่อที่รัดกุม
มีการติดตามเร่งรัดการชำระหนี้จากลูกหนี้อย่างสม่ำเสมอของพนักงานเก็บเงิน
และการตรวจสอบดูแลอย่างใกล้ชิดจากฝ่ายบริหาร

เสถียรภาพของเงินบาทและความเสี่ยงจากอัตราแลกเปลี่ยน มีผลต่อต้นทุนของบริษัทฯ
ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
หรือรายการค้าที่เป็นสกุลเงินตราต่างประเทศ
ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้ออะไหล่และอุปกรณ์จากต่างประเทศ
นอกจากนี้ การซื้อวัตถุดิบและบรรจุภัณฑ์ส่วนใหญ่ยังเป็นการซื้อจากแหล่งภายในประเทศ

ความเสี่ยงจากการไม่ปฏิบัติตามสัญญา
เนื่องจากสัญญาที่เกี่ยวข้องกับการดำเนินธุรกิจของบริษัทฯส่วนใหญ่เป็นสัญญาแต่งตั้งให้บริษัทฯเป็นผู้ผลิตและจัดจำหน่ายผลิตภัณฑ์
ซึ่งเป็นผลิตภัณฑ์ที่มีความน่าเชื่อถือและ
ตลอดเวลาที่ดำเนินการมาไม่ปรากฏการผิดเงื่อนไขในสาระสำคัญของสัญญาแต่ประการใด
ส่วนสัญญาสนับสนุนการขายที่ทำกับลูกค้ารายสำคัญๆ
ผู้บริหารได้พิจารณารายละเอียดและเงื่อนไขต่างๆ อย่างรอบคอบก่อนการลงนามในสัญญา
และตลอดระยะเวลาในสัญญา
ฝ่ายบริหารการขายได้มีการติดตามการปฏิบัติตามเงื่อนไขของลูกค้าอย่างเคร่งครัด นอกจากนี้บริษัทฯ
มีสัญญาว่าจ้างการบริการหรือโครงการก่อสร้างหรือซื้อทรัพย์สินจากบุคคลภายนอก
ซึ่งบริษัทฯจะมีการชำระเงินเป็นงวดตามสัญญาหรือเมื่อการบริการ

หรือการก่อสร้างสิ้นสุดแล้ว
ในกรณีที่เป็นโครงการก่อสร้างจะมีเงื่อนไขให้คู่สัญญาวางหลักทรัพย์หรือหนังสือค้ำประกันธนาคารเพื่อประกันความเสียหายสำหรับระยะเวลาที่เหมาะสมภายหลังการก่อสร้างเสร็จสิ้นแล้ว
ด้วยมาตรการดังกล่าว บริษัทฯ
จึงเห็นว่าความเสี่ยงจากการที่คู่สัญญาไม่ปฏิบัติตามข้อกำหนดในสัญญาจะไม่มีผลกระทบอย่างเป็นสาระสำคัญต่อการดำเนินงานของบริษัทฯ

ความเสี่ยงจากอัตราดอกเบี้ย ถึงแม้ในปัจจุบันบริษัทฯ และบริษัทย่อยจะไม่มีภาระหนี้สินหรือเงินกู้ยืม
แต่ในอนาคต หากบริษัทฯ ต้องกู้ยืมเงินเพื่อขยายการลงทุน
อัตราดอกเบี้ยก็เป็นปัจจัยเสี่ยงอีกประการหนึ่ง ซึ่งบริษัทฯ
ต้องพิจารณาและคำนึงถึงก่อนการตัดสินใจลงทุนเพื่อให้เกิดต้นทุนที่ต่ำสุด